Wat vreet die meeste van my data? - Jou Geld | Solidariteit WêreldJou Geld | Solidariteit Wêreld
Tuis › Artikels › Wat vreet die meeste van my data?
Data is duur in Suid-Afrika. Indien jy nie versigtig is nie, kan jy binne 'n uur sommer 'n hele paar GG's opgebruik.
Video's gebruik die meeste data, veral as dit in hoë definisie is. Indien jy byvoorbeeld op 'n 4-k-skerm sou kyk, kan jy maklik 3 GG of meer per uur gebruik. Die beste manier om na YouTube-video's te kyk en data te bespaar, is om die videogehalte te verlaag. Verander jou gehalte-instellings sodra jou video begin speel. Jy kan van 2 160 p tot 240 p afgaan indien jy bereid is om slegte videogehalte te verdra. Deur die gehalte tot 750 p te verlaag, sal jy reeds heelwat data bespaar en jou videogehalte sal nie te sleg wees nie. Teen 240 p sal jy 225 MG per uur gebruik, teen 720 p tussen 1,24 en 1,86 GG per uur, en teen 1 080 p minstens 2,03 GG per uur.
Maak ook seker dat Autoplay af is sodat YouTube ophou speel wanneer jou video klaar is, en nie outomaties die volgende video begin speel nie.
Netflix vreet data! Slegs een uur se kykgenot kan jou 3 GG kos. Indien jy op jou foon of rekenaar kyk, kan jy die videogehalte in jou instellings gaan verander by Playback-instellings. Hierdie opsie is ongelukkig nie beskikbaar vir HD-televisies nie.
Zoom-vergaderings of -oproepe is ook nie baie lig op data nie. Hoe meer mense in die oproep is, hoe meer data gebruik jy. Indien jy alleen met een persoon 'n Zoom-oproep sou hê, kan jy tussen 500 MG en 1,62 GG per uur gebruik, na gelang die videogehalte. Maak dus seker dat jou gehalte so laag moontlik is om koste te bespaar. 'n Zoom-vergadering met meer mense kan tussen 800 MG en 2,4 GG van jou data insluk. Jy kan data bespaar deur jou video vir die duur van jou oproep of vergadering af te sit, en ook jou mikrofoon af te sit wanneer jy dit nie gebruik nie.
WhatsApp-video-oproepe gebruik minder data as Zoom. Indien jy met een persoon sou praat, sal jy tussen 180 MG en 300 MG per uur gebruik.
Wanneer jy musiek stroom en aanlyn speletjies speel, sal jy tussen 60 en 150 MG per uur gebruik, selfs as dit speletjies van hoë grafiese gehalte is. Speletjies soos ROBLOX, wat groot hoeveelhede spelers per speletjie het, gebruik meer data per uur (tot 200 MG), terwyl speletjies soos Freefire, wat 'n beperkte hoeveelheid spelers per rondte toelaat, slegs 30 MG per uur gebruik. Speletjies kan egter heelwat data gebruik om af te laai op jou toestel. Dit verskil van speletjie tot speletjie. Indien jy baie nagdata het wat niemand in die huis gebruik nie, kan jy daardie data gebruik om groot speletjies af te laai.
Deur 'n uur lank deur Facebook te blaai, kan jy ongeveer 100 MG gebruik. Dit word natuurlik meer wanneer jy in die proses video's oopmaak.
Indien jy dus gedurende die inperkingsperiode jou kinders wel op skerms wil toelaat maar nie hope data wil gebruik nie, is aanlyn speletjies die beste opsie. Hulle kan ook saam met maats speel wat dieselfde speletjies het. Maak net altyd seker dat hulle speel waar jy hulle kan sien en hoor, en pas altyd internetveiligheid toe.